khistorydata/jeongjo-sjw-relations huggingface dataset:
정조 7년
副應敎李魯春疏曰。伏以。臣至庸極陋。百不猶人。濫廁經幄之列。謬膺論思之責。自顧慙恧。居常兢惕。東璧新除。又下於千萬夢想之外。臣於是乎驚惶震懍。益無所措。是職也責任尤重。遴選自別。雖以鴻儒碩士。亦皆逡巡而不敢當。以臣無似之賤。其不可濫竽而冒應也。決矣。伏覩我殿下。聖學高明。卓冠百王。沈潛理窟。洞見道源。爝火之微。莫裨日月之光。涓滴之細。無補河海之大。如臣蔑學謏見。殿下雖欲諄諄善誘。固難發蒙而牖迷。尙何望挾冊登筵。珥筆代撰。以對揚文化之萬一哉。召牌之下。承膺無路。隨詣闕外。瀝血陳懇。伏乞聖明。亟削臣職。仍治臣逋慢之罪。以重公器。以肅朝綱焉。臣方乞免之不暇。不宜贅及他說。而事在目下。玆敢附陳焉。噫嘻。痛矣。隄防漸壞。義理益晦。聖念每過於鎭安。人心轉痼於習狃。至於今番三囚之事而極矣。逆孽醜類。乘時媒進。覬覦榮途。而視若尋常。大僚不卽建白請削。槐院只自循例會圈。了無驚怪。少不持難。惟彼諸囚。雖極蠢駭無識。亦具秉彝之天。顧何忍擬議於分肆之地。泚筆於加點之時。將使劇逆支屬。混迹於衣冠之列。抑何心腸。此何擧措。不但爲今日王綱不振之憂。亦係後日世道無窮之慮。是宜明覈情實。嚴加處分。而鎭日平問。一不加刑。已是失刑之大者。渠反終始抵賴。一味呑吐。究厥情狀。尤極巧惡。遽爾酌處。罪止流配。畢竟勘律。失之太寬。至若南必錫。雖云嶺人。旣參主圈。則亦不可晏然獨漏。嗚呼。若此不已。此輩無所忌憚。亂賊無所懲畏。豈不大可懼哉。伏願亟加三思。收還成命。更令盤詰。以施當律。臣於昨違召命之後。始伏見備忘下者。十行絲綸。奉讀未半。自不覺懍然驚心。毛骨俱竦。一部明義錄。卽是我東之麟經。建諸天地而不悖。質諸鬼神而無疑。凡今在廷臣僚。雖亦無狀。尙有一點子不泯底天性。追想丙丁。孰不眦裂而膽掉。惟其歲月稍久。至有儀泳輩。恣意嘗試。夤緣闖發。而伈伈玩愒。無一人明目張膽。挺身嚴討。此莫非群下不職之罪。甚至於何許凶悖之漢。藏形變服。假託扈衛軍官。突入禁門。肆然擊鼓。噫嘻。四字稱號。戴天履地者。耳不忍聞。口不可道。而身居出納之地。職在宿衛之列。等閑看過。略不驚動。該曹之草記。喉院之請推。只出例套。致勤聖敎之提飭。而猶且執迷。處事乖當。擧措顚倒。臣滿心駭憤。愚衷益激。不料隄防之掃地。義理之湮滅。至此之極也。擊鼓罪人。姑未知本事之如何。惟俟法司之依律嚴覈。而伊時在院承旨。決不可薄勘而止。至若騎省。管轄至重。陪衛甚嚴。肅肅淸禁。尙不容無標之攔入。何況不辨軍校之名色。不察眞假之相混。致此門禁之疎虞。生出莫大之變怪。此而尋常處之。則國家設置騎省之意。果安在哉。臣謂諸承旨。爲先亟施刋削之典。騎曹入直堂郞。及當該守門將。竝施竄配之典。宜矣。本兵之長。常時若能檢飭。豈有如此無前之事。不可以在家而倖逭。亦施以譴削之典。斷不可已也。答曰。省疏具悉。諸條無已過乎。爾其勿辭察職。
정조 7년
大司諫洪明浩箚曰。伏以。臣卽見小報。肅章門內。乃有攔入擊鼓之擧。誠不勝萬萬驚心。噫。近來紀綱。雖曰解弛。人心之放恣無嚴。一何至此。莫重差備近處之地。肆然擊鼓聲徹大內。已是前所未有之變怪。而至於換着軍服。假稱軍官之狀。蹤跡極爲詭祕。志意亦甚叵測。此豈尋常鳴冤之比。必有陰慘設計之端。罪人李行有。亟令捕廳。嚴加訊問。鉤得情實。至於騎省入直堂郞。近來此等之變。非止一再。固當着意檢飭。無或暫時放過。而今乃矇不糾察。任其出入。以致此變。譴削之典。斷不可已也。今此罪人之深入淸禁。略無礙阻者。苟非符同相應。何敢乃爾。當該守門將。令該府拿問嚴覈。兵曹結束吏卒。竝令該曹。各別嚴訊。期於得情焉。臣於此事。竊有愚見。敢此附陳。噫。向年之變。至今追思。髮豎膽掉。耳不欲聞。口不欲言。所謂扈衛軍官。本以無賴游食之輩。初非團束。全無統領。來歷不明。虛實易混。如此之類。不宜置之於宿衛之地。臣謂扈衛廳入直軍官。自今革罷。以他軍門某色正軍。推移代充。實合經遠之深計。惟聖明裁處焉。答曰。省箚具悉。李行有事。昨已處分。兵曹事。入直堂郞。亦已勘罪。結束吏。不必論也。扈衛軍官革罷事。無幾因噎廢食。不允。
정조 7년
掌令李延伋疏曰。伏以。臣於前月。待罪薇垣。以賓對違牌。重被儒臣之論責。其後又以試官時事。至蒙不敍之典。臣杜門悚惕。無地自容。曾未幾何。敍命已下。除旨且降。豈不感激恩私。卽日趨謝。而顧臣前後罪犯。有難晏然冒膺。敢違召命。恭俟嚴譴。而過蒙曲恕之恩。乃荷只推之命。螻蟻賤臣。何以得此。仍念臣纔過仲父窆禮。歸路落馬重傷。委頓叫苦。轉動無路。玆敢疾聲仰籲。伏乞聖慈。諒臣情病之難强。亟許鐫免。以靖私義焉。卽因少報。伏見傳敎下者。有進士稱名者。變着軍服。假稱軍官。攔入闕門。亂打更鼓。嗚呼。此何等變怪也。臣伏讀未半。不覺髮豎而心寒也。罪人鳴冤。雖未知事端之如何。而龍輝事變以後。闕門禁飭。固當十分切嚴。又況前後飭敎。不啻申複。而爲騎堂爲騎郞者。曾不惕念戒嚴。致有此等變怪。若以稱軍官着軍服。而不小疑慮。輒許出入。則烏在乎禁束戒嚴之意。而其爲日後無窮之慮。又將如何哉。事之駭痛。莫甚於此。臣謂入直堂郞。亟施竄配之典。雖以本曹首堂言之。若能申明法意。早使檢飭。則豈有此等之變耶。其泛忽不職之狀。推此可知。亦施譴削之典。斷不可已也。至於當該守門將。及近仗軍士。亦爲各別重繩而後。庶可懲前而毖後。令有司從重論罪。宜矣。臣又有區區仰陳者。嗚呼。前之趾述纘諸賊。後之京來等凶黨。實是亘萬古所無之劇逆大憝。爲今日臣子者。莫不腐心痛骨。皆欲食肉寢皮。則豈可使此賊輩親屬。復廁於殿下之庭哉。今者儀泳東埴輩。或以同堂之至親。或以同里之族屬。乃敢自同平人。冒入試場。旣占其科名。又選於國子。此實莫大之變怪也。榜眼纔出。人心齊憤。則彼大臣之心。宜倍他人。而乃於科榜旣出之後。未嘗一言驚動。且於分隷參座之際。亦無辭可否。視若尋常。矇不覺察。及夫臺臣疏出之後。始乃草草陳箚。僅僅塞責。焉用彼相。政爲此道。臣竊爲大臣恥之。噫。一部明義錄。卽今日春秋。而時日稍久。人心漸弛。使凶逆輩近族親黨。如彼其揚揚無忌憚。而所以處之於此輩者。亦無異於無故之人。若此不已。則臣恐一部明義錄。將至於無地可讀。豈非大可寒心處乎。臣謂出身洪儀泳李東埴。竝命拔去榜中。使亂流知懼。王綱不紊。宜矣。臣無任隱憂遠慮。屛營祈懇之至。答曰。省疏具悉。入直騎省堂郞事。問備固知太輕。竄配不亦已甚。至於首堂。未知有譴削之罪矣。尾陳事。向有云云。何乃復此煩請。又若侵斥大僚。語意全不襯當。似此題目。豈可容易加之。比予急於矯俗。絲綸之間。略示不槪之意。爾謂予眞有厭惡於大臣。而無難發此不好口氣耶。爾之此擧。予甚非之。
정조 7년
持平崔烜疏曰。伏以。臣於臺職。豈有一分堪承之望。而前後冒據。輒致僨誤。居常愧恧。如不自容。向叨參試。不善檢察。始有儒臣之請覈。繼又大僚之論罪。聖敎截嚴。至蒙譴罰。臣誠兢惶。杜門訟愆。聖度包荒。旋卽甄敍。曾未幾何。新除又降。揆以義分。固當竭蹶趨承。而情勢如右。遽犯違召。恩又曲貸。罰止問備。踪地到此。尤切悶蹙。尋常試役。猶不能稱塞。況臺閣重任。尤何敢視若固有。晏然仍冒乎。玆敢略控短章。仰瀆崇聽。伏乞聖慈。俯垂諒察。亟遞臣職。以安私分。千萬幸甚。臣雖不以言官自處。事在目下。不勝駭憤。敢此附陳焉。噫。闕門防禁。何等嚴重。而丙丁以後。凡爲臣子者。痛心惕慮。禁閽之節。宜無所不容其極。且況前後飭敎。非止一再。則尤何敢一刻放忽。而乃於今日。遽有此擊鼓突入之變。雖未詳其事情之如何。以傳敎下者觀之。大內咫尺。肆然直入。已極驚心。變着軍服。稱曰扈衛。尤覺骨竦。常時禁飭。若能十分嚴截。豈有此意外之變乎。此而若不嚴懲。則將來之慮。有不可勝言者。入直騎曹堂郞。旣已處分。則爲其首堂者。雖曰在家。其不能檢飭之罪。亦所難免。罰止推考。失之太寬。臣謂當該判堂。亦施譴削之典。斷不可已。至於擊鼓人。則其變幻服色。假稱軍兵之罪。嚴覈得情。亟施當律。以杜後日無窮之患。宜矣。答曰。省疏具悉。不言攔入人之罪。又不言騎省堂郞守門將卒之罪。拈出本兵長一人。斷斷爲說。能無顚倒之歎耶。
정조 7년
校理徐美修疏曰。伏以。臣以姿則至庸陋也。以學則至空疎也。而濫竊科第。猥廁淸班。裒然爲經幄論思之官。是豈臣平日自期者哉。噫。備顧問而修辭令。任至重也。責亦大矣。揣分量力。夫安有堪承之望。而含恩怵義。不敢爲逡巡之計。數遭登筵。百疣畢露。本末長短。莫逃宸鑑。居常悚恧。如隕淵谷。夫以百無似之姿。冒居萬不當之職。僨誤顚沛。理所必至。果於月正朝參。所懷聯奏之擧。益著臣昏謬矇然之失。嗚呼。崇道學而尙儒術。有國所重。臣雖蔑劣。豈不知此箇義理之不可忽。而只緣鈍滯之質。未及周詳。前席陳達之際。自不覺其渾然同歸於誣世背正之科。退而點檢。益覺謬戾。而又値事故之多端。未遑上章而自劾。竟致公議迭發。聖誨徒勤。則臣心慙悚。久猶未措。殆甚市撻。直欲鑽地。自分見擯於淸議。無望自顯於榮途。乃者玉署除命。忽下於適在郊坰之時。聖念縱軫於匿瑕。私義實難於飄纓。且臣於前都憲之疏。亦有所萬萬惶恧者。責以懲討之欠誠。則臣子之罪莫大。斥以論思之焉用。則淸朝之羞非細。嗚呼。臣之觸處生疎。隨事瘡疣。臣固自知。人言之來。實所甘心。由此由彼。一步名途。便屬鐵限。而又況尹光紹反詈之斥。滿紙醜詆。極其狼藉。臣亦其時參論中人也。何可諉之於彼言之無倫。而有所晏然乎。玆敢悉暴危蹙之情。仰瀆崇嚴之聽。伏乞聖明。亟命鐫刋臣見帶之職。仍令選部。勿復檢擬。以謝公議。以靖私義焉。臣以此情勢。豈敢拖及他說。而卽見朝紙。有池德斌柳憲周決配之擧。臣不勝駭惑。有難泯默。敢此附陳焉。噫。此輩所坐。果何如也。丙丁之逆。往牒所無。述賊之父子兄弟妻妾奴婢。三途作變。窮凶極惡。尙今思之。髮豎膽掉。凡今爲殿下臣子者。其於凶賊之支屬餘孽。固宜明目張膽。務嚴隄防。而惟彼兩人之視若平常。巧置次圈者。論其用意。誠不可測。而遽然酌配。有若尋常罪囚之按例者然。至若南必錫。雖是嶺人。渠旣勘圈。則亦宜一體訊問。而置而不論。職名自如。揆以國法。寧有是也。臣謂金吾草記判下者。卽命勿施。池德斌柳憲周南必錫。更令嚴覈。期於得情。宜矣。臣治疏將上之際。卽又伏見備忘下者。尤不勝駭惋之至。噫。闕門申禁。何等嚴截。而今此攔入之擧。又出於飭敎縷縷之餘。至於假粧軍伍之服。幻稱扈衛之校者。闖入於差備至近之地。噫嘻。此何變也。名以進士。則其所省覺。尤非向來嶺民無識愚蠢之譬。必有隱情之可以按問者。此則有司存焉。臣不敢徑請。而至如騎省。不能嚴飭於平日。有此無前之變怪。如此而尙何望嚴宿衛。而防虞憂乎。又若喉院之臣。責任何如。則目見此萬萬驚駭之事。了無驚動底意。只請循例之推。烏得免稽忽之責也。罷職之敎。猶屬薄勘。臣謂入直堂郞。在院承宣。竝施譴削之典。當該守門將。亦令從重勘處。斷不可已也。答曰。省疏具悉。諸條無已過乎。爾其勿辭。從速察職。
정조 7년
修撰李頤祥疏曰。伏以。宗祊毓慶。國本永綏。殿宮上號。聖孝彌彰。懽欣蹈忭。中外惟均。仍念臣鹵莽蔑劣。最居人下。前後踐歷。罔非踰涯。而自在防銜。偏被異數。逮至年來。過蒙殊私。身困橫逆而上獨憐之。言或妄發而上獨恕之。庇覆之仁。與天地而同大。煦濡之澤。若父母之至慈。臣雖生而隕首。死而結草。將何以圖報萬一也。況於昨秋。臣之從子臣延伋。退自邇班。傳宣聖敎。誨諭諄懇。如詔迷子。臣瞻望雲天。感淚被面。怳然若身陪文陛。親承玉音。繼而有華貫玉署。寵除聯翩。馹召之命。殆無虛月。衿紳動色。閭井生輝。臣雖至愚。粗有彝性。含恩畏義。當作何懷。嗚呼。策名淸時。人所共願。便訣明主。臣豈獨忍。而惟有自劃之私義。已入聖鑑之俯燭。一味逋慢。徒積罪戾。區區微諒。窮亦慼矣。且臣孤露以後。但有一兄。十年他鄕。相依爲命。不幸臣兄之喪。在臣湖行之後。幽明之恨。如刃割腸。悲哀所祟。病情隨劇。勞疸重發。痰癖兼肆。床笫喘喘。今已踰月。一疏陳懇。亦且後時。惶隕悚㥻。益無所措。伏乞聖慈。俯賜矜憐。亟削臣職。俾安私分。不勝幸甚。臣於乞免之章。不宜及他事。事在目下。略此附陳焉。臣近得小報。始知有大臣三司。以洪儀泳李東埴事。交章力請。尙靳兪音。臣愕然而驚。懍然而憂。繼以扼腕憤痛也。噫嘻。亂臣賊子。何代無之。而惟彼趾述輩。父子兄弟老少男女之面面凶逆。此實載籍所無。爲此賊切族。乃敢自同平人。希覬科宦。則其放恣無忌。與此賊何間。至若東埴。非但爲京賊親屬。旣繫旋宥。雖出好生之德。而揚揚赴試。小無懲懼之意者。亦一大變。而朝紳之間。歷屢日而緘口。薦選之地。不小難而成圈。若非臺臣一疏。當之者將處以儻來。薦之者將視若常事。其何以嚴隄防。而懲亂逆哉。雖然。所以致此者。豈無以也。近來亂逆。愈出愈憯。而生未施常刑者有之。死未施當律者有之。本根之不除。而亂莠之滋蔓。勢所然耳。儻殿下。觀變玩占。悔往知來。三司所請諸賊。一竝施以常刑當律。俾一世知國家有法。則何憂乎儀埴之跳踉。何患乎羸豕之躑躅。誠願殿下。勿以人而廢其言也。答曰。省疏具悉。俄於臺批及之。爾其勿辭察職。
정조 7년
癸卯五月二十五日卯時。上御映花堂。內侍射入侍時。右副承旨徐龍輔。假注書徐瀅修。記事官李崑秀尹行任。以次進伏訖。崑秀曰。抄啓文臣洪仁浩進箋。以親臨磨鍊乎。上曰。當爲親臨。而時原任閣臣。抄啓文臣。皆當參班乎。龍輔曰。向來李時秀進箋時。原任閣臣徐命膺。同日進箋。故閣臣。則以閣臣進箋。參班。抄啓文臣。則以抄啓文臣進箋參班。而今番則旣無閣臣進箋兼行之事。升殿則可矣。參班則似無義矣。上曰。此不可無一番定制。自今以後。閣臣進箋時。時原任閣臣參班。抄啓文臣進箋時。閣臣則升殿。只抄啓文臣參班。而閣臣進箋時。讀箋官。則以閣臣中爲之。抄啓文臣進箋時。讀箋官。則以抄啓文臣中爲之。自本閣。臨時啓下。可也。上曰。舊選文臣。都計劃後。亦當有謝箋矣。龍輔曰。似然矣。上曰。然則洪仁浩進箋。待下敎爲之。舊選文臣進箋。使之同日爲之。可也。上命注書尹行任。口傳還付翰林牌招入直。出榻敎命龍輔書承旨上疏批旨。又命書傳敎曰。今日政院事。無往而非罪。況大臣。以此引咎。承宣烏可無罪。昨日坐直承旨。一倂遞差。書訖。命退。諸臣以次退出。
정조 7년
癸卯五月二十五日未時。上御誠正閣。右承旨入侍時。一直提學鄭志儉。行右承旨柳義養。假注書徐瀅修。記注官金鳳顯。記事官尹行任。以次進伏訖。上謂義養曰。予性好看書。且好與人論文。而無人叩發。久不能起予所好。今得承宣之博雅。可以備顧問矣。義養曰。區區犬馬之誠。亦自幸其昵近耿光矣。上曰。南奉朝賀文集序文。見之乎。義養曰。聞有御製序文。而未及奉覽矣。上曰。春官志。今至幾何。義養曰。今幾就緖矣。上曰。此書若善爲編摩。則承宣之功。當不淺尠矣。義養曰。昨日政院擧行。多有錯誤者。臣等亦不勝惶悚矣。上曰。又有何事耶。義養曰。罪人李行有。請罪啓辭。移捕廳一句。追後添書於草本。而整寫時。未及照檢。未免脫漏。故批下後擧行時。不得已移送於秋曹云。如此罪人。何可依例出付於秋曹乎。雖已出付。更爲移送於捕廳。似不可已。故敢達。上曰。何必捕廳。旣送秋曹。自秋曹。善爲盤問。亦無所妨矣。上曰。今日頗有雨意矣。農家之望。甚急云耶。義養曰。今年大抵節晩。似不至甚急矣。上曰。今日風勢。似是雨徵矣。義養曰。風止則雨必下矣。上命書重臣金鍾秀疏批。仍命注書。出去頒布。諸臣隨卽退出。
정조 7년
癸卯五月二十五日酉時。上御誠正閣。右副承旨入時侍。右副承旨金載瓚。假注書申大龜。記事官李崑秀尹行任。以次進伏訖。上曰。都承旨一疏。文贍意暢。深庸可嘉。憲臣之疏。固當如是。仍下敎曰。都承旨入侍。賤臣承命。與都承旨鄭昌順偕入進伏。上曰。卿疏甚善。非但製作之謂。陳勉最美。以近日事言之。臺閣之上。風習不靖。一臺唱之。百口紛然。務爲新奇。轉相層激。頓無眞率歸着底語。良可慨歎。卿獨此際。能脫然於俗態。故予所以深許者此也。疏中陳戒。予當受以爲過。然其奈予之心。不忍置辟於殘氓。每欲生出將死之命。故嚮者放火等罪。酌處之命。亦宜寬乎云爾。且寄國重任。不得其人。亦予之責也。奈何。奈何。卿之兄弟。位躋卿宰。歷躡淸顯。亦可謂近密之臣也。果未知卿之意。能直陳無隱。以擔當爲事乎否也。今之都令。卽古之尙書令。位顯責大。顧不重歟。第今擊錚擊鼓之一路。開之亦難。閉之亦難。閉之則下民之冤。無由登聞。開之則有此等變怪。何以則好耶。大抵申門鼓。已有於國初。而古者設置門外。有聞鼓聲。則使注書往探之矣。今之注書。豈欲當其任哉。予則以爲。出付于外堂直。置諸道傍。則訟冤之路大開。而亦無若此攔入之弊矣。昌順對曰。此猶小事。亦或如此。而況懲討之大乎。聖斷太失於寬假。臣等固仰好生之盛德事。然誅亂殛凶。堯舜之所不免也。懲一勵萬。亦爲好生之一端。淸禁九重。何等深嚴。而變着偸入。至驚崇聽。此何變怪。此何時節。凡於隄防。不能淸源祛本。每欲臨事强制。故層生凶妖。職由於是。至以門禁言之。今明數日。必能嚴飭。然差過數日。解弛如前。雖欲人人而罪之。將不勝其誅矣。事事而飭之。將不勝其煩矣。臣誠憂歎者也。故俄進之疏。略暴平日憂愛之忱。愚衷所激。自然說到眞境。臣豈有毫分善於章奏間文字。而然乎。且臣之兄弟。受國厚恩。涓埃寸心。豈欲後於人。而孤負之罪。臣當先之。上曰。卿見文獻備考雷淵集乎。此數件書。不無有補於世。故欲爲印出而未果也。吾東方。素稱文獻之邦。而予則以爲。無文獻之邦也。昨日之事。今日不知。良可歎哉。上命載瓚。書傳敎曰。本兵之長。體貌自別。況是崇品重臣。臺言旣出之後。勢難强令行公。且今政月在卽。與其臨期遞易。無寧早卽一伸。行兵曹判書李命植。今姑許遞。命昌順。書榻敎曰。進御六和湯前方中。去羌活。自明日煎入。上命退。承史以次退出。
정조 7년
行都承旨鄭昌順坐。行左承旨柳義養坐直。右承旨趙尙鎭坐直。左副承旨徐龍輔坐。右副承旨未差。同副承旨尹承烈奉命。注書二員未差。假注書徐瀅修仕申大龜仕直。事變假注書金良倜仕。
정조 7년
徐龍輔。以奎章閣言啓曰。奉謨堂及閣內諸處。執頉處修改事。草記。允下矣。修改日子。令日官推擇。則今五月二十九日卯時。三十日辰時。來六月初一日卯時。爲吉云。以何日時擧行乎。敢稟。傳曰。以二十九日爲之。
정조 7년
傳于柳義養曰。都承旨入侍。
정조 7년
傳于柳義養曰。軍士房承旨入侍。
정조 7년
以執義金翊休牌不進罷職傳旨。傳于趙尙鎭曰。只推。
정조 7년
以大司諫洪明浩。持平崔烜等牌不進罷職傳旨。傳于趙尙鎭曰。只推。
정조 7년
趙尙鎭啓曰。合辭方張之時。兩司無詣臺之員。事甚未安。大司諫洪明浩。執義金翊休。持平崔烜。旣有只推之命。竝卽牌招。何如。傳曰。允。
정조 7년
以副應敎李魯春。校理徐美修等牌不進罷職傳旨。傳于趙尙鎭曰。只推。
정조 7년
趙尙鎭啓曰。憲府連日監察茶時。事甚未安。執義金翊休。卽爲牌招。何如。傳曰。允。
정조 7년
徐龍輔。以御營廳言啓曰。本廳哨官李光益。身病甚重。勢難察任。改差。何如。傳曰。允。
정조 7년
同副承旨尹承烈書啓。臣敬奉聖敎。馳往。傳諭于西部盤石防蓮池契。議政府左議政洪樂性所住處。則以爲。臣愚迷昏錯。自速人言。萬萬震懍。萬萬慙蹙。蒼黃出城。已犯昏夜。無路前進。遲待天曉。不意半夜陋巷。承宣辱臨。傳宣聖諭。十行溫綸。字字勤摯。句句懇曲。開釋無餘。慰勉備至。隆眷殊渥。溢於辭表。曠恩異數。逈出尋常。至有傳授命召。與之偕入之命。臣雙擎九頓。莊誦百回。聲淚交逬。感惶靡措。自古人臣。得此於君父者幾人。而負罪賤臣。乃能得此於聖明也。臣雖卽地滅死。亦復何恨也哉。今此憲臣之疏。辭意嚴正。論列的確。曚不覺察之罪。僅僅塞責之誅。臣誠受以爲罪。顧不敢辭。自顧悚恧。直欲鑽地而不可得也。第臣無似。憑恃寵靈。冒據三事。徒知感激恩遇。不能早自引退。以至緣臣迷闇。而隄防漸壞。緣臣昏謬而法紀益隳。譏斥之論。前後迭發。臣罪至此。萬殞猶輕。將何顔面。復入脩門。廁跡朝端乎。玆不得不還納命召。荐犯辜負之科。有臣如此。生不如死。今方轉往鄕廬。京闕益遠。瞻望五雲。只有涕淚縱橫。精爽飛越。不知所達云矣。臣旣承偕入之命。姑爲仍留之意。敢啓。答曰。此敦諭。爾其更爲敦諭。仍傳命召。期於偕入。
정조 7년
同副承旨尹承烈書啓。臣傳諭大臣。姑爲仍留之意。纔已書啓矣。大臣。今方自此。轉向東大門外蕃里地。臣旣承偕入之命。仍爲隨往之意。敢啓。傳曰。知道。
정조 7년
持平崔烜啓曰。臣之近日情勢。不可以憲職自居。而事在目下。不勝駭憤。略陳數行之文。效思一日之責。及承聖批。誨責諄複。有若慈父之敎迷子。奉讀以還。且感且惶。不知措躬之所。攔入人之無嚴叵測。合被重律。騎曹堂郞守門將卒之不勤檢飭。致此變怪。臣亦豈不欲聲其罪狀。而愚迷之見。竊自以爲攔入人。則姑不聞鉤覈其隱情。故只請亟施當律。堂郞與守門將卒。則處分旣下。各當其罪。故不敢爲架疊之言。而至於本兵長。則雖曰在家。檢束九閽。乃其職分。而常時不能嚴飭。致此萬萬驚駭之事。則論其罪過。入直與不入直。宜無彼此。問備薄勘。恐未足以懲勵。故拈出請罪。蓋欲一例施罰之意也。而不槪之敎。反覆丁寧。至以顚倒爲責。臣於是。惶汗浹背。若無所容。昨値夜闌。敢犯違逋。恩出曲庇。罰止推考。召牌至再。臣怵畏義分。冒沒出肅。而悚懍則尤切矣。以此悰地。何可一刻晏然於臺次乎。請命遞斥臣職。
정조 7년
刑曹啓目。罪人李行有原情云云。情犯不可以尋常冒入擊鼓治之。更爲加刑嚴訊。期於輸款爲白乎旀。崔錫祿段。行有之事。無不同情相議。則肅章門內擊鼓委折。及扈衛軍官假稱情節。亦必與之爛熳同情。而敢曰不知。推諉其叔。亦極巧惡。一體嚴訊得情爲白乎旀。壓良一款。已經登聞。待本事決末。自臣曹。詳査處之。何如。判付啓。依允。李行有。旣設一次之刑。姑爲因囚。以待結末。門路之指示。軍服之借給。皆是崔哥稱名漢所作俑。依啓目。刑推取服爲良如敎。
정조 7년
右副承旨金載瓚疏曰。伏以。臣之目今情理。豈有一日從宦之勢哉。臣母二十年貞疾。轉益沈深。居常凜綴。而況自近日以來。煩冤之痛。內疚外鑠。癃痼之疾。日添月劇。寬譬無術。藥餌罔效。臣左右扶持。夙夜焦泣。實不忍頃刻離側。而昨於除旨之下。情私未暴。義分是懼。有不敢坐違召命。竟未免抑情暫膺。而進退俱隘。方寸靡定。至若曉入申出。鎭日赴公。實非臣情之所可堪者。玆敢不避猥越。仰暴至懇。伏乞天地父母。特垂矜憐。亟遞臣職。以便救護。千萬至祝。答曰。省疏具悉。爾之本職。許遞。
정조 7년
副司果李秉喆疏曰。伏以。國朝寶鑑。卽我列聖之典謨。而爲萬世永垂之書。雖尋常字句之間。不可有舛訛。而況誤人姓名。則其在懲信之道。實有所未安。而爲其子孫之心。尤當如何。臣竊有區區私情。事關先祖者。玆不避煩猥。冒萬死仰籲焉。臣之六代祖贈執義臣光輪。與文烈公臣趙憲。同時倡義。殉節於錦山。朝家贈職旌閭。配享從容祠。其節義事蹟。具載於趙憲文集及抗義新編再造藩邦誌等書。則可謂表著於後世。而今於寶鑑編中所載臣六代祖姓字。誤以趙字書之。臣不勝驚痛。求問其所由。則蓋自當初宣廟寶鑑刊行時。已有此誤書。故臣伯父同知臣啓昌。上言請改。則先朝卽有移改之命矣。今又如是誤書者。必因舊本之猶未改。未及照察而然也。寶鑑之頒行。已有月矣。而臣連在鄕曲。晩始得見。則此莫非臣不肖之罪。而旣知之後。亦不卽上聞。請改。則其可曰有子孫乎。竊伏念今玆莫重文字之未免於有誤。不過以訛傳訛之致。則自朝家據實釐正。自是不可已之事。豈爲其子孫之私也哉。伏乞聖慈。亟命有司。取考當時文蹟。竝卽釐改於板本及頒布之書。使一字之舛誤亟正。百世之傳信斯存。則豈但臣之幸也。臣無任千萬祈祝悚懼俟命之至。答曰。省疏具悉。姓字誤書之處。原本使之洗補矣。
정조 7년
癸卯五月二十六日辰時。上御誠正閣。都承旨入侍時。行都承旨鄭昌順。假注書徐瀅修。記事官李崑秀尹行任。以次進伏訖。上命昌順。書傳諭承旨書啓批旨。書訖。上謂昌順曰。敦諭。卿必善作矣。昌順曰。此等文字。雖善於辭令者。亦以爲難矣。上曰。息庵集應製文字。多有合作矣。昌順曰。偏嗜明文。故體裁往往洽似矣。上曰。近不見右參贊久矣。右參贊之多聞博識。予常嘉之。故每有召見之便。必資講磨之益矣。雷淵集御製序文。承旨見之乎。昌順曰。未及奉覽矣。上曰。注書之向來策文見之乎。昌順曰。見之矣。不特向來所作。本自能文矣。上曰。金啓洛之四六。亦工矣。昌順曰。然矣。上命書李秉喆疏批。書訖。上曰。右參贊。亦與於寶鑑校正之役矣。人姓之訛誤。何故不察耶。昌順曰。當初宣廟寶鑑編摩時。誤書其姓。故子孫上言。許令釐正。而頒布之後。不得一一釐正。畢竟重編之時。有此踵謬之歎云矣。上命書刑曹啓目判付。又命書承旨金載瓚疏批。仍命出去頒布。賤臣所作三策御題及試券持入。賤臣出來傳命後。奉御題持試券以入。上命賤臣進讀。讀訖。上曰。近年以來。勿論疏章救措。一未見有直截敢言之風。豈予來諫之誠未孚而然歟。予於此。實不勝慨然也。昌順曰。含默之風。非今斯今。聖敎及此。竊仰來諫之德意。而習俗已痼。恐難以日月挽回矣。上命退。諸臣以次退出。
정조 7년
癸卯五月二十六日申時。上御誠正閣。軍士房承旨入侍時。左副承旨徐龍輔。假注書申大龜。記事官李崑秀尹行任。記注官金健修。追後入來。以次進伏訖。上曰。明日卽農家所謂占雨之盡七也。若未得雨於明日。則或慮爲兆於來月之旱。我心憂悶。此時如何。予方瞻天而尤望望也。龍輔對曰。日熱若是其甚。聖念若是其切。豈不得雨乎。上命退。諸臣以次退出。
정조 7년
癸卯五月二十六日戌時。上御誠正閣。坐直承旨入侍時。行左承旨柳義養。右承旨趙尙鎭。假注書申大龜。記事官李崑秀尹行任。以次進伏訖。上曰。今夕日下風初定。夜氣蒸熱。其雨庶幾。正是田家望雨渴悶時也。旱氣其或不至太甚歟。尙鎭對曰。間間有驟雨處云矣。上命尙鎭。書判付。仍命出給。卽爲行回。賤臣承命。奉頒以入。上問義養曰。卿昔在江陵。多所釐革。予嘗嘉之。今番北關之行。何無所陳乎。義養對曰。往還悤劇。民間弊瘼。未及得聞矣。上曰。卿知下番翰林尹行任乎。對曰。臣與其父尹琰。有同硏之誼。而其文識人望。爲儕流所推。惜屈於蔭仕而止矣。有子早闡。非獨行任之才華夙成。乃其食報之理也。上曰。凡取人之道。有經綸焉。有文章焉。文章乃其次之。予則以文章爲餘事也。上命退。諸臣以次退出。
정조 7년
行都承旨鄭昌順坐。行左承旨柳義養坐直。右承旨趙尙鎭坐直。左副承旨鄭宇淳未肅拜。右副承旨丁範祖在外。同副承旨尹承烈奉命。注書二員未差。假注書徐瀅修仕申大龜仕直。事變假注書金良倜仕。
정조 7년
以來初一日。輪對。取稟。傳于趙尙鎭曰。爲之。
정조 7년
趙尙鎭啓曰。禁衛營將官來言。今日本營軍兵。日次私習云矣。敢啓。傳曰。停。
정조 7년
傳于趙尙鎭曰。院直苟艱。左副承旨許遞。與未差之代。前望單子入之。待下批牌招。推移入直。
정조 7년
承旨前望單子入之。鄭宇淳丁範祖落點。
정조 7년
趙尙鎭。以吏曹言啓曰。今此宗廟景慕宮朔祭獻官。以前承旨沈豐之趙時俊。塡差。而時無職名。令該曹口傳付軍職。何如。傳曰。允。
정조 7년
兵曹口傳政事。行副司直沈豐之趙時俊。
정조 7년
柳義養。以禮曹言啓曰。行司直金鍾秀疏辭內。垂死之年。不保一子。父曾祖以下四代之血屬絶矣。宗人前縣監守默。有孫三人。系派雖遠。昭穆可認。擬取其長子基建之第二子次福。爲亡子若淵之後事據。答曰。省疏具悉。卿之情理。嘗所悶念。疏請。令該曹照例施行事。批下矣。依聖批。以金守默長子基建之第二子次福。立爲金鍾秀亡子若淵之後。立案成給之意。敢啓。傳曰。知道。
정조 7년
趙尙鎭。以宗親府郞廳。以有司堂上意啓曰。備忘記。譜略頒賜。宗親儀賓府有司堂上。招致各派長孫。面傳分給事。命下矣。因傳敎。臨海君奉祀孫幼學李惟春。義安君奉祀孫縣監李德鉉。信城君奉祀孫李埮子惟命。順和君奉祀孫進士李鍾淑。仁城君奉祀孫前縣令李錫圭。慶昌君奉祀孫幼學李述初。仁興君奉祀孫前正言李書九。寧城君奉祀孫前縣令李命杰。綾昌大君奉祀孫前參判李鎭翼。安溪君子前府使李鎭璧。洛春君子幼學李鎭奎。全興君子前承旨李鎭復。全恩君子幼學李鎭豊。樂城君子幼學李鎭泰。茂春君子李鎭德。河興君子幼學李鎭國。河淸君子幼學李鎭義。河恩君子幼學李鎭邦。知敦寧李瀁。前有司堂上安春君臣烿。招致各派長孫。面傳分給。而時仕宗臣恩彦君䄄。鶴城君楡。安春君烿。海溪君。茂林君塘。安昌君燝。安川君烓。西溪君熠。鶴林君焴。西春君爗。雲峯君杺。花城君橰。銀溪君楔。安恩君𤈻。花陽君榷。常溪君湛。廣陵君烻。凝善君爔。西淸君煋。一體分給之意。敢啓。傳曰。知道。
정조 7년
趙尙鎭。以儀賓府言啓曰。譜略頒賜。宗親儀賓府有司堂上。招致各派長孫。面傳分給事。命下矣。臣等來詣本府。依下敎招致。達城尉徐景霌奉祀孫幼學有昌。海嵩尉尹新之奉祀孫學生紀東子幼學永烈。唐原尉洪友敬奉祀孫前縣監楗。錦陽尉朴彌奉祀孫前縣監海壽。益平尉洪得箕奉祀孫前府使秉殷。靑平尉沈益顯奉祀孫前佐郞埉。寅平尉鄭齊賢奉祀孫前承旨象仁。東平尉鄭載崙奉祀孫前郡守東藎。興平尉元夢麟奉祀孫幼學在明。海昌尉吳泰周奉祀孫前參判載純。前參議載紹。月城尉金漢藎子前承旨頤柱。孫前承旨魯永。昌城尉黃仁點子奉事基玉等。一一面傳分給。而和協翁主子申在善。及興恩副尉鄭在和子童蒙鎭命。靑城尉沈能建子童蒙宜長。光恩副尉金斗性子童蒙在昌在三。綾城尉具敏和子童蒙命喜等。各給其家。錦城尉臣朴明源。昌城尉臣黃仁點。興恩副尉臣鄭在和。靑城尉臣沈能建。光恩副尉臣金斗性。綾城尉臣具敏和。一體伏地祗受之意。敢啓。傳曰。知道。
정조 7년
柳義養。以奉常寺官員。以都提調提調意啓曰。東籍親耕田所種小麥。今五月晦間。當爲成熟之意。敢啓。傳曰。攝刈。
정조 7년
柳義養。以奉常寺官員。以都提調提調意啓曰。東籍親耕田所種大麥打作。則所出爲九石五斗之意。敢啓。傳曰。知道。
정조 7년
同副承旨尹承烈書啓。臣敬奉聖批。馳往傳諭于興仁門外蕃里議政府左議政洪樂性所住處。則以爲。臣冒死付奏。退伏荒野。冀蒙處分。不意近密之臣。臨宣聖諭。辭旨隆摯。敻出尋常。有非負罪賤臣。所敢承當者。臣伏地奉讀。不覺惶汗浹背。感淚被面也。噫。臣罪臣自知之。三朔中書。事事顚錯。孤負聖簡。自陷大戾。隄防之漸弛。紀綱之不振。一則臣罪。二則臣罪。嘻噫。痛矣。趾述纘範之窮凶極惡。京來諸賊之凶謀逆節。實是窮天地亘萬古所未有者也。凡有秉彝之性者。孰不腐心痛骨。如不欲生。而此賊輩之至親族屬。乃敢冒占科名。濫參次圈。則隄防之蕩然。紀綱之掃盡。莫此爲甚。而臣旣不能卽請削拔科榜。又不能卽請嚴處圈官。臣罪至此。實合萬殞。然若謂臣愚迷昏劣。矇未覺察。則臣所甘心於大戮。而若謂臣知而不言。視若尋常。末乃因臺疏。而始爲陳箚塞責之計。則天日在上。臣豈不至冤而極痛哉。然而臺論之嚴正。卽一世之公議。臣固知亶出於勤攻之義。豈有一毫悻悻之意哉。論臣負犯。嶺海鈇鉞。無所不可。則臣何敢憑恃寵靈。晏然冒進。更犯壞廉防無忌憚之科乎。仍念承宣遠隨。委命草莽。惶阨悚蹙。尤增死罪。伏願聖明。亟賜召還。俾國體無傷焉。所下命召。旋去旋來。瀆屑於道路之上。豈不萬萬惶懍。而第臣身旣退。則莫重命召。不敢一刻淹留。又不得不仍爲還納。罪上添罪。萬死猶輕。席藁戰慄。恭俟嚴誅云矣。臣旣承偕入之命。姑爲仍留之意。敢啓。答曰。知道。此敦諭。更爲傳諭。仍傳命召。
정조 7년
趙尙鎭。以扈衛廳別將。以大將意啓曰。卽因刑曹啓目判付內。闕門出入。自有信標。賤隷則有信漢符焉。禁旅則有勿禁牌焉。將校則亦有傳令。而獨於扈衛軍官。元無憑考之物。此不可不一番釐正。以此意牒移該廳。使之從長變通。仍卽草記事。命下矣。各軍門將校。皆有木傳令。而獨扈衛軍官。自前不爲珮持。似以其逐朔取才。初無恒定之人也。今若成給木傳令三十。使入番人珮持。替番時在直別將。照管與授。而闕門出入。以此憑考。則庶無他人假託之弊。今方依此擧行之意。敢啓。傳曰。知道。
정조 7년
趙尙鎭。以義禁府言啓曰。全羅監司趙時偉査啓。據刑曹粘目判付內。康津縣監閔永喆。令義禁府稟處事。命下矣。閔永喆時在任所云。依例發遣府書吏。拿來捧供後稟處。何如。傳曰。允。
정조 7년
禁府啓目。兵曹前佐郞李尙載。矣闕門把守。何等至嚴。則身爲騎郞。一任抛棄。漫不察飭。莫重宿衛之地。此等無賴之人。變其服着。恣意攔入。而不能防禁。致有此肆然擊鼓之擧。事係變怪。亦關紀綱。究厥罪狀。萬萬痛駭。以此照律。杖八十收續。告身盡行追奪。徒二年定配。私罪。判付啓。奉敎。功減一等爲良如敎。
정조 7년
禁府啓目。玉果縣監洪允喆原情云云。觀此所供。全事漫漶。張皇爲說。泛稱遲晩。極爲痛駭。刑推得情。何如。判付啓。除刑推議處爲良如敎。
정조 7년
趙尙鎭。以義禁府言啓曰。時囚罪人李尙載。杖八十收續。告身盡行追奪。徒二年定配事。照律公事判付內。功減一等。啓下矣。李尙載。功減一等。杖七十收續。告身盡行追奪。洪忠道保寧縣靑淵驛。徒一年半定配。而以議啓內辭意。具罪目。依例發遣府羅將。押送配所。何如。傳曰。堂郞不可異同。且與守門將差間。定配則分揀。
정조 7년
刑曹啓目。粘罪人尹興毫。逃還本土者。究厥情狀。萬萬痛駭是白遣。其不道一段。誣罔之律。在所難逭。而事係子訟父冤。不無參恕之道。竝依狀請施行爲白乎旀。該縣監閔永喆段。係是朝家。移義禁府處之。何如。判付啓。本事段。依回啓。施行爲旀。該縣監事段。不可以濫刑論。受杖之臀。以針刺之。果是何等怪底擧措乎。縱曰瀉其杖毒云。而渠非醫人是遣。亦非親族是隱則。不必行此不緊之事。以取呼冤之端。令義禁府稟處爲良如敎。
정조 7년
又啓目。粘朔寧郡罪人金於仁老味獄事云云。獄體至嚴。有難輕議。依前同推。期於輸情之意。分付道臣爲白乎旀。楊州牧罪人金守贊等獄事云云。守贊輩鬪鬨云。而前後納招。顯有粧撰呑吐之意。令道臣。更加嚴覈。完定元犯。論理啓聞稟處。何如。判付啓。求生必死。旣無可生之端是隱則。然又强欲傅生。殊乖重殺獄之義。竝只依前同推。期於取服爲良如敎。
정조 7년
又啓目。粘金城縣殺獄罪人金世云獄事云云。世云循例同推。尙未究竟。揆以獄體。殊涉未安。更令道臣。應問各人等。各別詳査。本事委折及正犯眞贓。論列啓聞後。稟處爲白乎旀。弼琦之被打日字。旣以二十四日載錄。而又或以二十三日二十五日載錄是白遣。林召史。亦以任召史書之。亦極疎漏。道臣推考。釐正啓聞之意。竝以分付爲白乎旀。同縣殺獄罪人安光金獄事段。臣曹不敢擅便上裁是白乎旀。安寬儀之給賂事段。欲爲防口之計者。似無可罪之端是白遣。面任之從中受賂之跡。竝令道臣。從輕重照勘。懲勵之意。竝以分付。何如。判付啓。觀此兩囚獄案。回啓論列。俱甚精詳。無容更議是如乎。金城縣殺獄罪人金世云獄事段。屢行按査。尙未究竟。有此更覈之請。揆以獄體。大非審克之意兺不喩。被打日字之或以二十四日。或以二十三日五日。變幻載錄。已是不察。況旀罪人姓字之換互書之。尤失照檢。尋常奏御文字。尙不容乃爾是去乙。殺獄文書。何等至重。而有此違錯之事。由前由後。道伯難免溺職之責是遣。更査判下之後。諉諸檢官之時不在任。至以今無可覈之由。無難登聞。又安有如許紀綱。該道監司蔡弘履爲先自本曹。發緘取招。以聞爲旀。原獄事乙良。卽令親執窮覈。從所見論理狀聞後。拿處爲旀。同縣殺獄罪人安光金段。其矣妻金女。始旣不恭於舅。不順於夫。末乃不堪偏隘之性。妄有縊頸之擧。謂之浪死則。可也。未可以被殺論。因以成獄。殊非疑輕之義。以卿曹傍照律參量勘放。似不至失刑。然光金。雖無殺妻之罪。金女亦無毆舅之跡是隱則。金女之自縊。未必不由於光金之勃磎。事旣由渠。有難白放。令道臣。決杖放送之意。分付爲旀。他餘條件。竝只依回啓。施行爲良如敎。
정조 7년
又啓目。粘連山縣殺獄罪人金十月金獄事段。獄體至重。臣等不敢擅便。上裁。何如。判付啓。金十月金獄事段。與金城縣安光金獄事。大體無甚異同是如乎。其妻之死。殆近邂逅。其夫之刺。非出怨惡。究其情。則由於爲母。言其跡。則出於無妄。此而成獄。誠有不可。況旀道狀曹啓。俱欲傅之生意。亦可謂詢謀僉同。卽令該道伯。參量勘放後。狀聞爲良如敎。
정조 7년
又啓目。粘醴泉郡囚推罪人丁若弼獄事云云。獄體至重。不敢擅便。上裁敎是白乎旀。上項罪人丁載大及奴仁得等。竝令道臣。從重嚴勘。以正風化之意。分付。何如。判付啓。事係倫常。不可遽然酌決。卿等與其時道臣。爛商以草記。更良論理稟處爲良如敎。
정조 7년
又啓目。粘罪人崔錫祿更推云云。使行有。冒入宮禁。擊鼓情節。游辭粧撰。終不吐實之狀。萬萬凶狡。其間情節。不可不嚴覈。更加各別嚴刑。期於輸情。何如。判付啓。行有之攔入。由於錫祿之指示。渠卽一一自服是隱則。犯者雖是行有。使之犯者。卽錫祿。此獄原謀錫祿是爾。與行有竝施一次之刑。竝只照律以聞爲旀。闕門出入。自有信標。賤隷則有信漢符焉。禁旅則有勿禁牌焉。將校則亦有傳令。而獨於扈衛軍官。元無憑考之物。此不可不一番釐正。以此意。牒移該廳。使之從長變通。仍卽草記爲良如敎。
정조 7년
副校理尹尙東箚曰。伏以。持平崔烜。以臣之近日情勢。不可以憲職自居。而事在目下。不勝駭憤。略陳數行之文。思效一日之責。及承聖批。誨責諄複。有若慈父之敎迷子。奉讀以還。且感且惶。不知措躬之所。攔入人之無嚴叵測。合被重律。騎曹堂郞守門將卒之不勤檢飭。致此變怪。臣亦豈不欲聲其罪狀。而愚迷之見。竊自以爲攔入人。則姑不聞鉤覈其隱情。故只請亟施當律。堂郞與守門將卒。則處分旣下。各當其罪。故不敢爲架疊之言。而至於本兵長。則雖曰在家。檢束九閽。乃其職分。而常時不能嚴飭。致此萬萬驚駭之事。則論其罪過。入直與不入直。宜無彼此。問備薄勘。恐未足以懲勵。故拈出請罪。蓋欲一例施罰之意也。而不槪之敎。反覆丁寧。至以顚倒爲責。臣於是。惶汗浹背。若無所容。昨値夜闌。敢犯違逋。恩出曲庇。罰止推考。召牌至再。臣怵畏義分。冒沒出肅。而悚懍則尤切矣。以此悰地。何可一刻晏然於臺次乎。引嫌而退。其所論列。未免倒置。聖批之下。勢難仍在。請持平崔烜遞差。答曰。省箚具悉。處置事依施。
정조 7년
癸卯五月二十七日未時。上御誠正閣。軍士房承旨入侍時。左副承旨徐龍輔。假注書徐瀅修。記事官李崑秀尹行任。以次進伏訖。上命注書。出去大臣敦諭三通。各探何承宣所作以奏。賤臣出問還奏。上曰。今番則以左承旨所作用之。其餘兩作。則明再明。使之鱗次入用。可也。賤臣。出來傳命後。還入進伏。上曰。好雨知時。民事萬幸矣。龍輔曰。沛然注下。近來之所未有也。上曰。能無不足之慮乎。龍輔曰。所得已多。而見今密雲四布。天氣蒸熱。姑不可謂開霽矣。上命注書。出去抄啓文臣課試諸作。使試官。考第以入。賤臣持試券出來。考出後。還持以入。上以次坼名後。命退。諸臣以次退出。
정조 7년
行都承旨鄭昌順坐。行左承旨柳義養坐。右承旨趙尙鎭奉命。左副承旨李時秀未肅拜。右副承旨鄭宇淳坐直。同副承旨尹承烈奉命。注書二員未差。假注書徐瀅修仕申大龜仕直。事變假注書金良倜仕。
정조 7년
鄭宇淳。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
鄭宇淳啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
鄭宇淳啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于鄭宇淳曰。右承旨入侍。
정조 7년
以大司諫洪明浩。執義金翊休牌不進罷職傳旨。傳于鄭宇淳曰。只推。
정조 7년
鄭宇淳啓曰。合辭方張之時。兩司無詣臺之員。事甚未安。除在外外。大司諫洪明浩。執義金翊休。旣有只推之命。竝卽牌招。何如。傳曰。允。
정조 7년
傳于柳義養曰。左承旨與閣臣。持御製校正本入侍。
정조 7년
傳于鄭宇淳曰。新除授承旨。牌招察任。
정조 7년
以左副承旨李時秀牌不進罷職傳旨。傳于柳義養曰。特敎譴削。便欲引義。寧有如許事體。此傳旨勿施。更卽牌招。
정조 7년
傳于趙尙鎭曰。備局有司堂上。入侍。
정조 7년
鄭昌順啓曰。假注書申大龜。身病猝重。勢難察任。今姑改差。何如。傳曰。允。
정조 7년
朴能源在外。代以李敬行爲假注書。
정조 7년
鄭宇淳啓曰。臣與左承旨柳義養伴直矣。義養。因左副承旨李時秀未掇之疏。謂有情勢。陳疏出去。原疏纔已退却。而伴直無人。右承旨趙尙鎭。所當牌招。而拘於廳規。不得請牌。何以爲之。敢稟。傳曰。牌招。
정조 7년
鄭宇淳啓曰。臣與右承旨趙尙鎭伴直矣。尙鎭。以左議政洪樂性敦諭。今方出去。伴直無人。左副承旨李時秀牌不進罷職傳旨。纔已捧入。左承旨柳義養。所當牌招。而拘於廳規。不得請牌。何以爲之。敢稟。傳曰。牌招。
정조 7년
鄭宇淳。以弘文館言啓曰。本館下番闕直。事甚未安。副應敎李魯春。校理徐美修。旣有只推之命。竝卽牌招。以爲推移姑降入直。何如。傳曰。允。
정조 7년
同副承旨尹承烈書啓。臣敬奉聖批。馳往傳諭于議政府左議政洪樂性所住處。則以爲。臣情窮勢極。惟願速被譴何。而十行絲綸。又復臨宣。諄諄誨飭。愈往愈摯。諭之以非可去之時。責之以無可去之義。臣伏讀未半。抑塞震越。不覺血淚之被面。臣幸逢明時。聖君在上。偏蒙洪造。感激殊遇。遲迴廊廟。不忍便訣者。誠以今日非可去之時故也。然而臣身可去之義。則實亦多端。尸素台司。瘝曠巨細之務。一可去也。處事昏錯。孤負倚毗之眷。二可去也。年衰病痼。筋力奔走。亦無其望。三可去也。人臣事君之道。有一於此。固當引去之不暇。今臣則不但兼此三者。人言迭發。詆斥無餘。究厥罪犯。深且重矣。論其情蹤。窮且蹙矣。微官庶僚之遭被彈劾者。猶以冒居爲恥。臣雖無狀。職在三事之列。尤豈可不恤臺論。冒沒蹲據。重貽淸朝之羞辱哉。於是乎臣之可去之義。皎然明甚。千思萬量。承膺無路。冥然株守。不知變動。辜恩慢命。死有餘罪。席藁戰兢。恭俟處分而已。臣方昏眩之症復發。伏枕叫痛。神精茫忽。當俟少定。冒入文字。悉暴悲苦之懇云矣。臣旣承偕入之命。姑爲因留之意。敢啓。答曰。知道。此敦諭。更爲傳諭。仍傳命召。
정조 7년
同副承旨尹承烈書啓。臣敬奉聖批。馳往。傳諭于興仁之門外蕃里。議政府左議政洪樂性所住處。則以爲。臣冒萬死瀝血控訴。今幾遭矣。藁地縮伏。惟俟嚴勘之遄下。不意聖諭旋降。誨責切嚴。至有困予之敎。臣惶隕震懍。實欲鑽地而不可得矣。噫臣如有一毫可進之勢。而不思恩渥之感激。不顧義分之怵畏。而徒然作此違傲之擧。以爲悻悻潔身之圖。則神天在上。誅殛必降。臣雖冥頑。寧忍爲此哉。臺言雖出於勤攻。公議可見其至嚴。罪犯旣如此。情踪又如此。而臣若貪戀權位。憑藉寵靈。弁髦廉防。揚揚冒出。則司直之論。緣此而廢格矣。出處之義。緣此而壞亂矣。其爲辱朝廷而傷國體。尤當如何。此臣所以寧伏鈇鉞之誅。不忍自毁。區區所守。重爲拚棄四維之罪人也。臣情到此。吁亦慼矣。所患風眩之症。達夜苦劇。心神怳惚。精爽飛越。滿腔悲苦之情。無路呼號。當俟病狀之少間。冒入文字。畢暴危懇云矣。臣旣承偕入之命。姑爲仍留之意。敢啓。答曰。知道。以此敦諭。入侍承宣。更卽傳諭。期於偕入。仍傳命召。
정조 7년
柳義養。以義禁府言啓曰。時囚罪人李尙載。杖七十收贖。告身盡行追奪。徒一年半定配事。草記批旨內。定配則分揀事。命下矣。罪人李尙載。依下敎。定配則分揀。只杖七十收贖。告身盡行追奪。放送之意。敢啓。傳曰。知道。
정조 7년
癸卯五月二十八日辰時。上御誠正閣。右承旨入侍時。右承旨趙尙鎭。假注書申大龜。記事官李崑秀尹行任。以次進伏訖。以咸鏡監司徐有寧。單蔘狀啓。上命書傳敎曰。係是及時擧行之事。且關民事。今日內稟處。有司堂上。就議大臣後。草記。仍命出頒。賤臣承命奉頒以入。又命書傳敎曰。在外承旨許遞。前望單子入之。賤臣承命。出傳以入。上曰。左承旨入侍。分付乎。賤臣以矇未傳命之意。惶懍起伏。上曰。更出分付。賤臣出傳以入。上曰。左承旨旣未入侍。仍姑置之。命退。諸臣以次退出。
정조 7년
癸卯五月二十八日巳時。上御誠正閣。左承旨入侍時。一直提學鄭志儉。行左承旨柳義養。假注書徐瀅修。記事官李崑秀尹行任。以次進伏訖。上謂志儉曰。御製。別無釐正處乎。志儉曰。臣何敢贊一辭。而字句間。亦無可以仰陳愚見者矣。上命志儉。讀御製碑文。仍命志儉義養。看詳草圖書凡例。上曰。承旨。今日當坐直乎。義養曰。非臣番次矣。上曰。欲聞承宣博雅之論。今日坐直。可也。義養曰。春官謄錄。書列朝上號之事。或稱尊號。或稱徽號。此不可不一例釐正矣。上曰。當時上號則稱尊號。後世追上則稱徽號。而舊例。尊號則爲八字。徽號則爲四字。自先朝壬辰。徽號亦以八字爲例矣。上曰。雨意猶未快霽矣。志儉曰。今番雨澤。則八路似當均沾矣。上命退。諸臣以次退出。
정조 7년
癸卯五月二十八日酉時。上御誠正閣。備局有司堂上入侍時。有司堂上徐有隣。右副承旨鄭宇淳。假注書申大龜。記事官李祖承尹行任。以次進伏訖。上謂有隣曰。北伯狀啓。就議大臣。則大臣以爲如何。有隣對曰。大臣。以爲方在蹙伏中。不敢仰對云矣。上曰。右承旨入侍。出榻敎賤臣承命出。與右承旨趙尙鎭偕入進伏。上命尙鎭。書傳敎曰。俄因單蔘事。北伯狀本。使之就議大臣。大臣。不肯附奏。更令就議。殆近强迫。到今勢將替行廟堂之事。揆以事面。寧不顚倒。聞有司堂上言。大臣引入之前。此事已有商確者云云。然則執此決折。猶有所據。大抵江界卜定蔘之特許十斤移定。出於爲西民息肩。則獨於北民。豈忍恝視。況是格式之外。又非採産之時。以此以彼。宜有方便之擧。民事爲重。銷刻不足爲念。目今單蔘所用。雖曰一時爲緊。數斤推移。豈無其道。北伯別卜定單蔘拾斤中。肆斤特令停退。以此意。卽令廟堂。行會本道。俾知朝家一視之意。又命書榻敎曰。進御加味六和湯。自明日停止。書訖。上命退。諸臣以次退出。
정조 7년
行都承旨鄭昌順坐。左承旨未差。右承旨林錫喆坐直。左副承旨趙尙鎭奉命。右副承旨鄭宇淳坐。同副承旨尹承烈坐直。注書二員未差。假注書徐瀅修仕申大龜仕直。事變假注書金良倜仕。
정조 7년
以大司諫洪明浩。執義金翊休等牌不進罷職傳旨。傳于鄭宇淳曰。只推。
정조 7년
尹承烈啓曰。合辭方張之時。兩司連日闕啓。事甚未安。大司諫洪明浩。執義金翊休。旣有只推之命。竝卽牌招。何如。傳曰。允。
정조 7년
傳于鄭昌順曰。都承旨。與下直守令入侍。
정조 7년
傳于鄭昌順曰。在外承旨許遞。前望單子入之。
정조 7년
傳于鄭昌順曰。新除授承旨。牌招察任。
정조 7년
李敬行在外。代以申大龜爲假注書。
정조 7년
尹承烈啓曰。抄啓文臣課講時。何承旨進去乎。敢稟。傳曰。都承旨進去。
정조 7년
傳于尹承烈曰。兵曹參判參知。前望單子入之。
정조 7년
兵曹參判前望單子入之。柳義養落點。
정조 7년
傳于鄭昌順曰。禮房承旨入侍。
정조 7년
傳于鄭昌順曰。違牌承旨許遞。前望單子入之。
정조 7년
承旨前望單子入之。林錫喆奇彦鼎落點。
정조 7년
傳于鄭昌順曰。新除授承旨。竝牌招察任。
정조 7년
傳于尹承烈曰。新除授承旨。牌招察任。
정조 7년
尹承烈啓曰。新除授右副承旨李益烍。以前任潭陽府使。方在解由未出中。何以爲之。敢稟。傳曰。前望單子入之。
정조 7년
以副應敎李魯春。校理徐美修等牌不進罷職傳旨。傳于鄭宇淳曰。只推。
정조 7년
右承旨趙尙鎭書啓。臣旣承議政府左議政洪樂性偕入之命矣。大臣今方轉向廣州西面彦珠里。臣亦隨往之意。敢啓。傳曰。知道。
정조 7년
鄭昌順啓曰。左議政洪樂性。又使錄事。來納命召。何以爲之。敢稟。
정조 7년
右承旨趙尙鎭書啓。臣敬奉聖諭。馳往敦諭于興仁之門外蕃里。議政府左議政洪樂性所住處。則以爲。臣之出城纔四日。恩諭已五降。而至於今日。則一日之內。恩諭再下。一承宣相守而未返。一承宣又復臨宣。倚毗之隆眷。虛佇之盛念。曠絶今古。愈往愈摯。有非負罪賤臣。所敢承當者。臣誠惶震懍。汗淚交逬。抑塞罔措。不知死所。噫。藉令臣。磨頂放踵。赴湯蹈火。有可以報答聖恩之萬一者。則一身死生。猶不暇顧。況區區廉防。何足守也。紛紛唾罵。亦何足恤也。然而臺臣之疏。亶出公正。臣之負犯。關係非細。隄防之陵夷。法綱之墮壞。莫非大臣之極罪。負此罪居此職者。古今天下。寧有是哉。臣如沒廉冒恥。重入修門。抗顔周行。則狗彘亦將不食其餘矣。臣雖無狀。豈忍爲此哉。莫念大義。莫體至意。頑然若不知感激。冥然若不知怵畏。有臣如此。生不如死。惟願速死。以圖結草之報而已。臣今情極勢蹙。辭窮意竭。瀝血刳腸。語不成倫。謹當收召神精。冒上一疏。冀蒙聖明之矜察。而臣之情踪之危蹙。日甚一日。不敢偃處郊坰。明將轉向江外。京闕益遠。進身無路。瞻天望雲。不勝犬馬之戀。席藁泣血。惟俟鈇鉞之誅云矣。臣旣承偕入之命。姑爲仍留之意。敢啓。答曰。知道。卿以近日朝象國事。認爲何許時也。卿居三事之列。奈之何不念體國之大義。至此之甚耶。噫。隄防之凌夷。法綱之墮壞。卿欲自當。抑又何故。予則以爲。朝象也。國事也。殆非一木可支。此政君臣上下。抖擻勉勵處也。卿何一味邁邁。惟以引退。看作一副當符契耶。信爾則予將疇與共理。卿須亟回初志。隨承宣造朝。聽我面諭事。偕來承旨。傳諭遣史官。仍傳命召。
정조 7년
以開城留守狀啓。城餉移劃。令廟堂稟旨變通事。傳于尹承烈曰。然則當初坡牧之請報。太不商量之事也。更令畿伯。詳問本牧民情。參以已見。指一狀聞事。卽爲行會。
정조 7년
尹承烈。以禁衛營言啓曰。本營哨官金成玉。受由過限。依例汰去之意。敢啓。傳曰。知道。
정조 7년
左議政洪樂性疏曰。伏以。臣屛伏鄕廬。屢違召旨。逋慢之罪。臣豈不知。近侍相守。聖諭隆摯。曠絶之渥。臣豈不知。而頑如木石。一味退縮。不思所以變動者。是豈臣樂爲哉。誠出於怵分畏義。萬萬不獲已也。仍伏念。臣偏蒙殊恩而竟陷大戾。殿下則隨事提諭。欲其不抵於罪。而臣則觸處昏謬。不免自作之孽。牖迷之聖念全昧。倚毗之隆眷莫副。三朔尸素。罪戾山積。臣之宜退而不宜進。固已久矣。到今臺評峻發。公議至嚴。臣罪愈著。臣情益苦。去就一節。初無可論。瀝血附奏。亦幾遭矣。而忱誠淺薄。不能孚格。尙未蒙體諒之恩。今殿下。果以臣有一毫可進之勢。而强作撕捱之計者乎。自古大臣之被此四字之譏斥者。非止一二。而晏然仍居其職者。臣未之聞也。臣雖不及古人。職則三公也。縱欲貪權饕利。冒沒趨命。其於壞廉防。而辱朝廷。何哉。大抵人臣事君之道。禮義而已。廉恥而已。臣若不顧自己負犯之如何。不顧一世唾罵之如何。徒以違傲是懼。趨走爲恭。耐彈戴罪。揚揚冒進。則臣身顚沛。固不足恤。而管子所謂國之四維者。張乎不張乎。不待臣言之畢。而聖明必有所俯燭者矣。今臣道理。一去字外。更無他策。難赦之罪。旣彰於今日。罔極之恩。莫報於此生。跼天蹐地。如窮無歸。瞻望涕泣。五內如焚。慙痛悲戀。更何言哉。玆敢仰首鳴號於天地父母之前。伏乞聖慈。哀臣憐臣。亟削臣職。仍賜重勘。公私幸甚。臣於惶懍俟譴之中。何敢贅及他說。而言路開閉。所關非細。此臺臣之疏。旣出於公議。而乃被譴罰。則臣心惶縮。且置勿道。含默之習。其將因此而益甚矣。其爲世道之憂。當如何哉。伏願聖明。亟收李延伋罷職之命。以示優容焉。答曰。省疏具悉卿懇。纔於書啓之批。申布至意。冀卿回聽。辭章踵到。巽讓愈摯。雖欲更事敦勉于卿。辭已竭矣。意已罄矣。噫。情意之不孚。胡至此極。予誠面發騂。不知何以爲答。此際續見偕來承宣馳聞。聞卿有移住之擧。此何擧也。臺言出後。無他別般節拍。而卿之自城外而轉往郊坰。又自郊坰而轉往鄕墅。予誠曚昧。莫曉卿處義之十分恰好。況且大臣去就。所關非細。奈之何不念自重之義。屢遷而不知止也。至若臺臣譴罷收還事。固知卿意。出於重言路。而予則聞之。言路開閉。在於卞是非別淑慝。以是堲讒說殄行。爲人君之盛節。今欲混淆。做去。沕淪而已。則竊恐頹波。無以鎭安。將使嘵俗。益致浮囂。是何異於反鑑而索照。卿胡不達觀於是。發此難從之請也。所辭竝宜不允。卿須安心勿辭。勉回初志。卽日入城。弘濟時艱。仍傳曰。此批答。偕來承旨。傳諭。期於偕入。
정조 7년
癸卯五月二十九日卯時。上御誠正閣。都承旨與下直守令。同爲入侍時。行都承旨鄭昌順。假注書徐瀅修。記事官李崑秀尹行任。長湍府使鄭觀采。海美縣監李尙謙。以次進伏訖。上命守令進前。鄭觀采進前。上下詢職姓名。觀采對曰。長湍府使鄭觀采。上下詢履歷。觀采對曰。乙酉式年登科。前任宣川防禦使。上曰。爾旣屢典郡邑。七事則不必下問。往欽乃職。必追前倅之治績也。李尙謙進前。上下詢職姓名。尙謙對曰。海美縣監李尙謙。上下詢履歷。尙謙對曰。丁酉增廣登科。以曾經虞候。待罪本職矣。上曰。七事不須問。爲治必如前倅。可也。命承旨宣諭。昌順讀宣諭訖。仍命兩倅先退。上曰。新除承旨。已出牌乎。昌順曰。出牌矣。上曰。同副入來乎。昌順曰。來待闕外。而昨自本院入稟。姑未及下。故不得仕進。此係入來復命。則雖廳坐後。稟下之後。似當不待牌而入來矣。上命讀左議政上疏。昌順讀訖。命書批旨。仍命注書。出去頒布。承旨牌去來。亦爲知入。賤臣出來。傳命後還奏曰。左承旨林錫喆。納牌不進。左副承旨奇彦鼎。姑無去來矣。上命左承旨前牌勿施。牌去來催促。賤臣出來。傳命後。還入進伏。上謂昌順曰。承旨曾經北伯。北道蔘政。何如。昌順曰。臣之待罪北關時。亦嘗有西關蔘移定之事。而但北道與西關有異。採蔘之類。每多犯越之弊。犯越則嚴禁。而人蔘則責納。恐是行不得之政也。上曰。同副承旨。使之入來。可也。仍命退。諸臣以次退出。
정조 7년
癸卯五月二十九日午時。上御誠正閣。禮房承旨入侍時。右承旨林錫喆。假注書申大龜。記事官李崑秀尹行任。以次進伏訖。上曰。承旨牌去來。催促。賤臣承命。出傳以入。上曰。牌去來。何其遲忽也。更加另促。賤臣承命出。而諸臣。亦隨後退出。
정조 7년
癸卯五月二十九日申時。上御誠正閣。禮房承旨入侍時。右承旨林錫喆。假注書申大龜。記事官李崑秀尹行任。以次進伏訖。上曰。刑曹未及回啓之文案。幾何。知入。賤臣承命。分付刑曹。照數謄出。則只六度故捧入。上曰。洪忠道慶尙道原春道回啓。幾何。知入。賤臣承命出。以俄進六度外。更無餘數之意。回奏。上命書榻敎曰。在外承旨許遞。前望單子入之。上曰。新除授承旨李益烍。書牌出。仍命退。承史以次退出。
정조 7년
行都承旨鄭昌順坐。左承旨林錫喆坐直。右承旨未差。左副承旨趙尙鎭奉命在外。右副承旨鄭宇淳坐直。同副承旨尹承烈坐。注書二員未差。假注書徐瀅修仕申大龜仕直。事變假注書金良倜仕。
정조 7년
傳于鄭宇淳曰。課講入侍。
정조 7년
傳于鄭宇淳曰。禮房承旨。馳詣宗廟景慕宮。奉審摘奸以來。
정조 7년
鄭宇淳啓曰。卽者兵曹郞廳來言。本曹歲抄。明日所當入啓。而判書未差。不得循例擧行云。何以爲之。敢稟。傳曰。令次堂擧行。
정조 7년
鄭宇淳。以刑曹言啓曰。慶尙道醴泉郡囚推罪人丁若弼獄事。回啓判付內。事係倫常。不可遽然酌決。卿等。與其時道臣。爛商以草記。更良論理稟處事。命下矣。臣等與其時道臣趙時俊。同會商議。則時俊。以爲區區微見。已爲付陳於査啓之末。而蓋此獄起於士族。有關倫常。且族黨衆多。姻戚布列。故丁若弼丁載大。兩人之間。各其近親。互相扶抑。不但有阿私角立之跡。雖非牽連入於推庭者。暗地指劃。敎囑納供。一味以疑亂爲計。決是必有之事。而至於査案諸供而極矣。聽聞易眩。情實難覈。所可憑據而斷折者。唯在掘檢前取招之案。以其發告之初。奸覈猶未盡啓之故也。若弼初招中。載範事。何以爲之云云。渠若無手犯之事。則丁哥諸族旣多。且有載範之至親。渠何必獨自擔當。質問其處置之道。而當其再招。渠知載大所供之從實。故乃反以惶怯誤告。忽變其辭。又曰。載大言于仁得曰。載範今旣結縛。則處置可也云云。處置云者。使之殺之之謂也。載範之殺死。果出於載大之指使。則此一款。當爲若弼淸脫之路脈。何不卽告於初招時。而拖至再招。載大供出後。始乃發口乎。載大招中。元犯之不諉於仁得者。爲渠大憾怒之端。故勒作待對脅制之計而然也。閃幻之狀。言下卽綻者。不一而足。至若載範。則以死謂逃。朴女則馱牛逐送。抑何故也。若使載範之死。果祟於他人。則不當自我而諱其死。又不當不告訃於朴女矣。伊時若弼。方在母喪未葬之中。雖曰至親之喪。斂埋等節。豈無他族主管之人。而躬自營辦。速速渴葬者。必是着急於渠之致也。以此論之。若弼之爲正犯。當無所疑。而載大則初不視之以同室之鬪者。顯有陰幸其死之心。又答以合議埋葬云者。專出於彌縫掩匿之計。及夫孤女之泣請告官也。忍爲游辭周遮。苟冀無事。情狀叵測。人理蔑絶。嚴加刑配。似不可已。而査官結辭。論列載大處。誅心近嚴苛。遣辭欠斟量。與若弼雙擧對言。至有載大之罪狀。反浮於若弼等語。此則恐涉過中矣。仁得。雖有若弼之威喝。而結縛助虐。烏得免隨從之律乎。獄情多疑。枝節層生。故行査之際。另加採探。則若弼之當置償命。載大之當施刑配。隣邑之人。亦無異辭云矣。大凡戕殺埋灰者。卽此獄之正犯也。當初鬪鬨。乃是若弼。末後結縛。又是仁得。而戕殺埋灰。在於驗發太郞之家。則看證明白。無踰於驗發太郞。而在若弼爲奴主。在仁得爲父子。不可立證於其間。故前後行査。一未盤詰。獄情疑晦。迄未究竟。而載範之死。出於若弼仁得之手。則初無可疑。至於載大。少無欲生之心。明有助虐之跡。蓋此三囚。論其罪則實無彼此之輕重。揆以法則宜有首從之區別。首犯毆打之若弼。當爲正犯。憑藉逞憾之仁得。當爲隨從。載大則其傷倫悖義。縱多情狀之痛惋。手犯造謀。終無詞證之現露。恐難竝論於償命之科。三囚之分首從。前道臣之意見。與臣等別無異同。而載範。以狂悖之人。見棄親族之間。至有打毁若弼之母殯。裂破魂箱之擧。則以其子崩迫之心。冒死毆打。似是常情之所固然。故日前覆啓時。敢以參情之意。猥陳比律之論。而前道臣。以獄事閱實之人。兼有物情採探之事。則聞見之眞的。似有勝於憑案懸空之說。臣等參情之論。更何可膠守乎。上裁。何如。啓。傳曰。旣有參情之論。又有準法之請。有難指一決折。且其本事䵝䵢多端。原文案及此草記。發遣郞官。收議大臣後。更爲草記。
정조 7년
癸卯五月三十日辰時。上御誠正閣。抄啓文臣課講入侍時。一直提學鄭志儉。檢校直閣金憙。行都承旨鄭昌順。右承旨林錫喆。假注書申大龜。記注官金健修。記事官李祖承。以次進伏。抄啓文臣。亦以次就班。引儀。唱四拜訖。上曰。日氣甚熱。講員退待閣外。以抽籤次進入。上命試官抽籤。尹行任進伏。上曰。日炎方熾。不可不念。大學除篇題及註。只讀大文。可也。行任。讀經一章訖。上叩詢文義。行任。反覆仰對。上曰。末終所對。意未通暢。命收栍。收栍則純不。李崑秀進伏。讀經一章訖。上叩問如初。仍命收栍。二粗。雜一略也。上曰。行任所對文義。別無下於崑秀。而崑秀得粗。則行任之不栍。冤矣。金啓洛李顯道。次第進伏。讀如上二員。上曰。文義所對。語多未暢。命收栍。啓洛二不。有一粗。顯道則純不。成種仁進伏。上曰。此講員中。孰有不習經一章者哉。日晏炎極。勢難支離。全章讀之。經一章。分數三員而讀之。文義則全一章而問之。可也。種仁。讀自第一大文。止第三大文。仍仰對文義。反覆一章。上稱善。命收栍。二略。兼一通也。沈晉賢進伏。讀自第四大文。至章末。上曰。文義之際。臆對有妄發矣。仍命收栍。給純不。徐瀅修進伏。讀首大文而止。對文義後。上曰。試官及諸講員。互相發問。問訖。上命收栍。粗一略一通一。李暾進伏。讀自第二大文。至第四大文。誤讀一字。上命收栍。給不。李翼晉進伏。讀自第五大文。至章末訖。仰對文義。上曰。所對。明矣。命收栍。二通一粗。乃爲通也。鄭晩始進伏。讀自第一大文。止第二大文。所對文義。未克分明。上曰。生疎文義。何必强覓。命收栍。卽純不。趙濟魯進伏。讀自首大文。至第四大文而止。仍對文義。上命收栍。得純粗。金熙朝進伏。讀自物格章。至經一章訖。仰對文義。又答講員之迭問。上命收栍。亦純粗也。講員告畢。上命退。諸臣以次退出。
정조 7년
癸卯五月三十日申時。上御誠正閣。坐直承旨入侍時。左承旨林錫喆。假注書申大龜。記事官李祖承李崑秀。記注官金健修。追後入來。以次進伏訖。上曰。慶尙道殺獄罪人丁若弼事。何爲尙不回啓。分付刑曹。賤臣承命。出傳以入。上命退。承史以次退出。
정조 7년
行都承旨鄭昌順坐直。左承旨尹勉升坐直。右承旨李在學未肅拜。左副承旨林錫喆未肅拜。右副承旨吳大益未肅拜。同副承旨黃昇源未肅拜。注書李祖承未肅拜一員未差。假注書徐瀅修仕直申大龜仕。事變假注書金良倜仕。
정조 7년
鄭昌順。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
鄭昌順啓曰。禁衛營將官來言。今日。本營軍兵。日次私習云矣。敢啓。傳曰。知道。